Potrivit profesorului, care este şi cercetător în ştiinţe cognitive, radierele reprezintă un „instrument al diavolului” şi ar trebui interzise în şcoli, pentru că încurajează copiii să se simtă stânjeniţi faţă de erorile pe care le fac în timpul procesului de învăţare.

În opinia lui Guy Claxton, instituţiile de învăţământ ar trebui să încurajeze elevii şi studenţii să îşi conştientizeze greşelile, pentru că acesta este modul în care funcţionează „lumea largă”, şi să nu mai acorde o importanţă atât de mare calificativelor.

„Radiera este un instrument al diavolului pentru că perpetuează o cultură a ruşinii faţă de erori. Este un mod de a înşela lumea, prin care spui Nu am făcut nicio greşeală. Mi-a ieşit corect de prima dată”, declară Guy Claxton, pentru Daily Telegraph.

„În schimb, avem nevoie de o cultură în care copiii să nu se teamă de greşeli, ci să înveţe din ele, în care să reflecteze asupra lor şi să îşi îmbunătăţească munca, nu să fie subjugaţi să nimerească rapid răspunsul corect şi să pară inteligenţi”, adaugă cercetătorul.

Ba mai mult, Guy Claxton este de părere că guma de şters ar trebui interzisă cu totul în şcoli, astfel încât copiii să înveţe din timp că, în viaţă, nu îţi poţi „curăţa greşelile”, dar poţi învăţa din ele.

„Nimeni nu o să stea mai departe după tine să îţi corecteze lucrările şi să îţi organizeze timpul; în secolul 21, trebuie să devii designerul, arhitectul, curatorul propriului tău proces de învăţare”, mai spune Guy Claxton.

Opinia profesorului universitar face parte dintr-o dezbatere mai amplă referitoare la depărtarea studenţilor de note şi construirea caracterului lor, astfel încât să fie pregătiţi pentru provocările ulterioare.

Poziţia adoptată de Guy Claxton nu este, însă, împărtăşită de toţi colegii. În opinia lui John Coe, purtătorul de cuvânt al Asociaţiei Naţionale pentru Educaţie Primară (NAPE), o astfel de măsură ar îngreuna atât procesul de învăţare, cât şi pe cel de predare.

„Dacă predau matematică, de pildă, aş dori ca elevii mei să prezinte etape de lucru. Nu aş vrea ca aceştia să fie atât de preocupaţi să ofere răspunsul corect, încât să nu arate niciun indiciu – inclusiv răspunsuri greşite – despre cum au ajuns la răspunsul respectiv”, susţine John Coe, citat de BBC.

„Examinarea erorilor comise de elevi este esenţială în predare. Profesorii au nevoie să observe toate încercările pe care le fac copiii, pentru a putea ghida instruirea”, mai spune John Coe.